I Fjerritslev må advokat Anne-Lisa Andersen køre 82 kilometer til Hjørring, når hun skal i retten. Tidligere kunne hun hurtigt smutte en tur ned til den lokale byret, men nu koster det hende en time og 15 minutter i bil. Hver vej. Timelønnen per kørt time er 550 kroner. - Mine klienter står med åben mund og polypper, når jeg fortæller dem prisen, siger Anne-Lisa Andersen til Ritzau. Fjerritslev er blot en af de mange byer i Danmark, hvor de lokale advokater tidligere havde en byret. Men da retsreformen trådte i kraft den 1. januar 2007, blev antallet af byretter skåret fra 82 til 24. Advokaterne frygter nu, at de lokale advokater stille og roligt vil forsvinde. Det kan ganske enkelt ikke betale sig at arbejde i en by uden en byret, vurderer Anne-Lisa Andersen. - Det er ikke sådan, at advokaterne i Fjerritslev flygter fra byen. Men det er nok ikke en særlig god forretning at overtage mit advokatkontor, når jeg engang stopper. Så hellere slå sig ned i Hjørring, siger hun.

Referat:
Advokater bruger mange timer i deres biler efter retsreformen, fordi de skal køre langt for at komme i retten Disse timer er arbejdstimer, og regningen går direkte videre til klienten